O‘ZBEKISTON SUV XO‘JALIGI QURILIShI DAVLAT KONSERNI (“O‘ZSUVQURILISh”)NI TUGATISh TO‘G‘RISIDA

1998 — 2000-yillarda qurilish sohasidagi iqtisodiy islohotlarni chuqurlashtirish Dasturiga muvofiq, shuningdek kapital qurilishda boshqaruv tizimini yanada takomillashtirish, qurilishda boshqaruv tuzilmalarini monopoliyadan chiqarish va ixchamlashtirish, pudrat ishlari bozorini shakllantirish maqsadida:
 1. “O‘zsuvqurilish” davlat konserni tarkibida bo‘lgan korxonalar va tashkilotlarni davlat tasarrufidan chiqarish va xususiylashtirish bo‘yicha maxsus komissiyaning O‘zbekiston suv xo‘jaligi qurilishi davlat konserni (“O‘zsuvqurilish”)ni tugatish to‘g‘risidagi taklifi qabul qilinsin.
 2. “O‘zsuvqurilish” davlat konserni tarkibida bo‘lgan korxonalar va tashkilotlarni davlat tasarrufidan chiqarish va xususiylashtirish bo‘yicha maxsus komissiya bir hafta muddatda hududlardagi suv xo‘jaligi qurilishi tashkilotlarining tarkibi va tuzilmasi bo‘yicha Vazirlar Mahkamasiga takliflar kiritib, bunda suv xo‘jaligi qurilishining sifatini oshirish zarurligini, ortiqcha boshqaruv bo‘g‘inlarini qisqartirishni, kam quvvatli, zarar ko‘rib ishlaydigan va past rentabelli qurilish tashkilotlari tugatilishini, ularning bundan buyon ham davlat tasarrufidan chiqarilishi va xususiylashtirilishini nazarda tutsin.
 3. “O‘zbekiston suv xo‘jaligi qurilishi davlat konserni (“O‘zsuvqurilish”)ni tashkil qilish to‘g‘risida” O‘zbekiston Respublikasi Prezidentining 1992-yil 18-noyabrdagi PF-497-son Farmoni o‘z kuchini yo‘qotgan deb hisoblansin.
 4. O‘zbekiston Respublikasi Vazirlar Mahkamasi ikki hafta muddatda ushbu Farmonni amalga oshirish yuzasidan qaror qabul qilsin.